Broj:711-I-336-P-292-21/23-04-21

Zagreb, 03. lipnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Aleksandre Jozić-Ileković, Davorina Ivanjeka i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), povodom vlastitih saznanja mogućeg sukoba interesa **dužnosnice Dubravke Vrgoč, intendantice Hrvatskog narodnog kazališta u Zagrebu (u daljnjem tekstu: HNK u Zagrebu)**,na 174. sjednici, održanoj dana 3. lipnja 2022., donosi sljedeću

**ODLUKU**

**Postupak za odlučivanje o sukobu interesa protiv dužnosnice Dubravke Vrgoč intendantice HNK u Zagrebu neće se pokrenuti, jer okolnosti angažiranja ……. ………………., sina Giorgia Suriana, ravnatelja Opere Hrvatskog narodnog kazališta, i ……………….., djevojke ……………….., ne upućuju da je dužnosnica počinila moguću povredu odredbi ZSSI-a.**

Obrazloženje

U Povjerenstvu je pod brojem 711-U-5664-P-292/21-01-5 dana 30. studenog 2021. zaprimljena anonimna prijava mogućeg sukoba interesa podnesena protiv dužnosnice Dubravke Vrgoč intendantice HNK u Zagrebu, povodom koje se vodi predmet P-292/21.

U navedenoj se prijavi, koja je Povjerenstvu poslužila kao izvor vlastitih saznanja, navodi da je intendantica Dubravka Vrgoč propustila spriječiti ostvarivanje financijskih prihoda osobama direktno povezanih s ravnateljem Opere Giorgiom Surianom, i to njegovom sinu ……………. i ……………., koja je bivša studentica Giorgia Suriana i djevojka ……………..

Nadalje se u prijavi navodi kako je od početka mandata 01. svibnja 2021. godine omogućio ……………. dva ugovora o autorskom djelu i jedan ugovor o djelu, koji su svi izvršeni, te da je ista jedina sudjelovala u svih sedam izvedbi predstave „Lastavice“, čime je ostvarila višekratne honorare te je na taj način stavljena u bolji položaj u odnosu na ostale osobe, kao i da je za novu produkciju Opere “Medij“ angažirao svog sina …………….

Zaključno se u prijavi navodi kako Dubravka Vrgoč nije spriječila nepotizam svojeg bliskog suradnika te omogućila prihode s njim obiteljski povezanim osobama.

Prijavi su priložene fotografije i na kojima se navodi da je riječ o ……………. i …………….

Člankom 3. stavkom 2. propisano je kako se odredbe ZSSI-a primjenjuju na obnašatelje dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama Zakona o službi u oružanim snagama Republike Hrvatske. Sukladno članku 25. stavku 1. Zakona o kazalištima („Narodne novine“ broj: 71/06, 121/13, 26/14, 98/19.) intendanta Hrvatskog narodnog kazališta imenuje i razrješava Vlada Republike Hrvatske na zajednički prijedlog ministra kulture i gradonačelnika Grada Zagreba.

Uvidom u Registar dužnosnika utvrđeno je da je dužnosnica Dubravka Vrgoč dužnost intendantice HNK u Zagrebu obnašala u mandatu 2014. - 2018. te ponovno od 01. rujna 2018., stoga je stoga dužna pridržavati se odredaba ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Povjerenstvo je u svrhu stjecanja vlastitih saznanja mogućeg sukoba interesa dopisom Broj: 711-I-754-P-125/20-03-17 od 20. svibnja 2020. od HNK u Zagrebu zatražilo očitovanje o tome jesu li u navedenoj ustanovi zaposleni ili su bili zaposleni ili na drugi način angažirani za bilo koju vrstu posla, odnosno umjetničkih izvedbi ……………. i ……………., te ukoliko jesu, od kada i na kojim poslovima, je li zasnivanju radnog odnosa ili sklapanja ugovora o djelu, autorskom djelu ili drugom pravnom poslu, s imenovanima prethodio natječaj, te ukoliko jest gdje je objavljen, je li prethodio postupak testiranja/audicije, odnosno na koji način su isti odabrani za radno mjesto tj. izvršenje posla, a ukoliko nije postojala obveza raspisivanja natječaja, na koji je način su ……………. i ……………. iskazali namjeru za zapošljavanjem, odnosno jesu li zaposleni na nečiji prijedlog ili preporuku te čiju, je li bilo više kandidata za isto radno mjesto, i na koji način je došlo do njihovog angažiranja. Također je zatražena dostava dokumentacije.

HNK u Zagrebu se očitovao dopisom od 9. lipnja 2020. u kojem se navodi kako su ……………. i ……………. bili su angažirani od strane ove ustanove kao vanjski suradnici na temelju Ugovora o izvođenju umjetničkog djela, i to ……………. na koncertu u sklopu Ljetnih večeri 17. lipnja 2021. godine te 2. srpnja 2021. godine, a ……………. također na koncertima u sklopu Ljetnih večeri 17. lipnja 2021. godine i 2. srpnja 2021. godine. Osim toga, ……………. angažirana je za ulogu Lisette te ulogu Yvette u opernoj predstavi „Lastavica” Giacoma Puccinija.

U očitovanju se nadalje navodi kako navedene tvrdnje proizlaze iz Ugovora o izvođenju umjetničkog djela, koji se dostavlja u prilogu, dok se angažman ……………. i ……………. temelji na odredbi članka 66. Statuta HNK u Zagrebu, iz koje proizlazi da kazalište može za izvođenje i ostvarivanje pojedinih dijelova kazališnog programa angažirati vanjske suradnike i umjetnike te da se s tim osobama sklapa ugovor o autorskom djelu ili ugovor o djelu sukladno zakonu, kao i da kazalište sukladno članku 18. stavku 1. točke 12. Statuta HNK u Zagrebu sklapa autorske i druge ugovore, te se Statut u Zagrebu dostavlja u prilogu.

U očitovanju se također ističe da je kazališna djelatnost specifična djelatnost uređena Zakonom o kazalištima i općim aktima kazališta, te da uzimajući u obzir prethodno navedene odredbe, nesporno proizlazi kako kazalište ima pravo angažirati vanjske suradnike. U konkretnom slučaju, pomoćnik intendanta - ravnatelj Opere HNK u Zagrebu kao najstručniji suradnik intendantice i istaknuti umjetnik, procijenio je da mu u provođenju umjetničkog programa trebaju umjetnici……………. i ……………., zbog čega su isti angažirani sukladno prethodno navedenim odredbama, ugovorima o izvođenju umjetničkog, a prvenstveno na temelju svojih umjetničkih i izvođačkih kvaliteta te jer su bili raspoloživi u odgovarajućim terminima umjetničkog programa. Budući da se u konkretnom slučaju radi o autorskim i izvođačkim angažmanima (pravima) vanjskih suradnika, ne primjenjuju se odredbe o javnom natječaju, a sukladno odredbi članka 55. Statuta HNK u Zagrebu.

Zaključno se iznosi kako su mišljenja da u konkretnom slučaju ne postoji sukob interesa u smislu čl. 2. ZSSI-a, odnosno da ničiji privatni interes nije stavljen ispred javnog, te da sklapanju predmetnih Ugovora o izvođenju umjetničkog djela nisu prethodila nikakva zabranjena djelovanja propisana članka 7. istog Zakona, jer je u javnom interesu kvalitetno obavljanje kazališne djelatnosti, odnosno priprema, organizacija i izvođenje scenskih djela, a koje je nemoguće bez kvalitetnih i talentiranih umjetnika kao što su ……………. i …………….

Sukladno članku 38. stavku 1. Statuta HNK u Zagrebu, radnici s posebnim ovlastima i odgovornostima su pomoćnici intendanta: poslovni ravnatelj, ravnatelj Opere. ravnatelj Drame i ravnatelj Baleta. Sukladno stavku 2. istog članka pomoćnike intendanta iz stavka 1. toga članka sukladno Zakonu o kazalištima, nakon provedenog javnog natječaja na prijedlog intendanta, imenuje Kazališno vijeće na razdoblje od 4 godine, odnosno na razdoblje trajanja mandata intendanta.

Člankom 66. stavkom 1. Statuta HNK u Zagrebu propisano je kako kazalište može za izvođenje i ostvarivanje pojedinih dijelova kazališnog programa angažirati vanjske suradnike i umjetnike, a s kojim osobama se sukladno stavku 2. istog članka sklapa ugovor o autorskom djelu ili ugovor o djelu, sukladno zakonu.

Člankom 5. ZSSI-a propisana su načela djelovanja kojih su se dužnosnici u obnašanju javnih dužnosti dužni pridržavati. Stavkom 1. istog članka. propisano je da u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano da dužnosnici ne smiju koristiti javnu dužnost za osobni probitak ili probitak osobe koja je s njima povezana. Dužnosnici ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Sukladno članku 4. stavku 5. ZSSI-a, povezanim osobama u smislu tog Zakona smatraju članovi obitelji dužnosnika definirani stavkom 2. istog članka (bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika) te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 7. stavkom 1. podstavkom c) ZSSI-a propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Iz dostavljene dokumentacije proizlazi su HNK u Zagrebu i ……………. sklopili Ugovore o izvođenju umjetničkog djela UA-2021-112, UA-2021-241, UA-2021-245, dok su HNK u Zagrebu i Stefano Surian sklopili ugovore UA-2021-111 i UA-2021-139, koje je u ime HNK u Zagrebu potpisala intendantica Dubravka Vrgoč.

Iz zaprimljenog očitovanja i dokumentacije HNK u Zagrebu nije utvrđeno da bi angažirani umjetnici ……………. i ……………. bili s dužnosnicom Dubravkom Vrgoč povezane osobe u smislu ZSSI-a, niti to proizlazi iz navoda prijave, dok je dužnosnica ustrojstveno nadređena Giorgiu Surianu, pomoćniku intendanta, ali se u odnosu na njega ne nalazi u odnosu ovisnosti, pri čemu navedeni povodom obavljanja funkcije ravnatelja Opere nije dužnosnik u smislu odredbi ZSSI-a.

Slijedom navedenog, Povjerenstvo nije steklo saznanja koja bi upućivala da je dužnosnica povrijedila neku od odredbi ZSSI-a te se postupak za odlučivanje o sukobu interesa protiv Dubravke Vrgoč neće pokrenuti.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnica Dubravka Vrgoč, elektronička dostava
2. Objava na internetskoj stranici Povjerenstva
3. Pismohrana